ທ່ານ Trump ແລະທ່ານນາງ Clinton ປະທະ ເລື້ອງແຜນການ ຕ້ານຄວາມທຸກຍາກ
ການຊັ່ງຊາ ຂອງຜູ້ສະໝັກ ປະທານາທິບໍດີ ພັກຣີພັບບລີກັນ ກ່ຽວກັບ ຊີວິດຄວາມເປັນຢູ່ ທີ່ເຕັມໄປດ້ວຍ ຄວາມທຸກຍາກ ໃນເຂດເທດສະບານນັ້ນ ໄດ້ຖືກໂຈມຕີ ຈາກພວກຕ້ອງຕິ ທາງສື່ສັງຄົມ.
ຜູ້ສະໝັກແຂ່ງຂັນເອົາຕຳແໜ່ງປະທານາທິບໍດີສະຫະລັດ ທ່ານ Donald Trump ແລະ ທ່ານນາງ Hillary Clinton ກຳລັງປະທະກັນ ກ່ຽວກັບວ່າ ຜູ້ໃດຈະສາມາດຊ່ອຍພວກທີ່ ມີລາຍໄດ້ຕ່ຳ ຢູ່ໃນເຂດເທດສະບານຕ່າງໆ ໄດ້ດີກວ່າກັນ ທ່ານ Trump ຜູ້ສະໝັກເປັນປະທານາທິບໍດີຂອງພັກຣີພັບບລີກັນ ກ່າວທີ່ການໂຄສະນາຫາສຽງ ໃນແລງວັນອັງຄານຜ່ານມາ ຢູ່ທີ່ລັດ North Corolina ຊຶ່ງເປັນລັດທີ່ພວມມີການຕໍ່ສູ້ກັນຢ່າງດຸເດືອດ ແລະມີຄວາມສຳຄັນເປັນຢ່າງຍິ່ງ ຕໍ່ຜູ້ສະໝັກທັງສອງວ່າ “ພວກເຮົາຈະປັບປຸງເຂດເທດສະບານຕ່າງໆຂອງພວກເຮົາຄືນໃໝ່ ຍ້ອນວ່າ ປະຊາຄົມອາເມຣິກັນເຊື້ອສາຍອາຟຣິກາແມ່ນແນ່ນອນຂີ້ຮ້າຍທີ່ສຸດແບບທີ່ບໍ່ເຄີຍເປັນມາກ່ອນ ບໍ່ເຄີຍ ບໍ່ເຄີຍ ບໍ່ເຄີຍເປັນແບບນີ້ມາກ່ອນ ” ທ່ານ Trump ມະຫາເສດຖີີພັນລ້ານດ້ານອະສັງຫາລິມມະຊັບ ທີ່ກຳລັງລົງແຂ່ງຂັນເອົາ ຕຳແໜ່ງ ໂດຍຜ່ານການເລືອກຕັ້ງ ເປັນເທື່ອທຳອິດ ກ່າວວ່າ “ທ່ານສາມາດເບິ່ງໄປຍັງ ພາຍໃນເຂດເທດສະບານຕ່າງໆ ທ່ານບໍ່ໄດ້ຮັບການສຶກສາຫຍັງ ບໍ່ມີວຽກເຮັດງານທຳ ທ່ານຈະຖືກຍິງເວລາຍ່າງໄປຕາມຫົນທາງ ສະຖານະການແມ່ນຮ້າຍແຮງລົງນຳທຸກມື້ ສະຖານທີ່ຕ່າງໆເຊັ່ນວ່າ ອັຟການິສຖານ ແມ່ນຍັງມີຄວາມປອດໄພ ກວ່າໃນບາງເຂດ ຂອງເທດສະບານພວກເຮົາອີກ ” ການຊັ່ງຊາຕີລາຄາຂອງທ່ານ Trump ກ່ຽວກັບຊີວິດການເປັນຢູ່ຕາມເຂດເທດສະບານ ທີ່ທຸກຍາກຕ່າງໆຂອງປະເທດວ່າເປັນອັນຕະລາຍນັ້ນແມ່ນໄດ້ຮັບການໂຈມຕີຈາກພວກຕ້ອງຕິ ຜ່ານທາງສື່ສັງຄົມທີ່ກ່າວວ່າ ການໃຫ້ຄວາມເຫັນຂອງ ທ່ານແມ່ນບໍ່ໄດ້ຄຳນຶງເຖິງປະຫວັດສາດການມີລະບົບຂ້າທາດຂອງປະເທດ ມາຈົນຮອດກາງຊຸມປີ 1800 ແລະຄຳສັ່ງແບ່ງແຍກເຊື້ອຊາດຜິວພັນ ຂອງລັດຖະບານ ຢູ່ໃນບາງເຂດຂອງປະເທດ ຊຶ່ງບໍ່ໄດ້ມີການຍົກເລີກຈົນຮອດຊຸມປີ 1960 ການສຳຫຼວດກ່ຽວກັບການເມືອງແຫ່ງຊາດສະແດງໃຫ້ເຫັນວ່າ ທ່ານນາງ Clinton ຜູ້ສະ ໝັກເປັນປະທານາທິບໍດີຂອງພັກເດໂມແຄຣັດແລະອະດີດລັດຖະມົນຕີການຕ່າງປະເທດ ແມ່ນມີຄະແນນສຽງນຳໜ້າ ຢ່າງກວ້າງຂວາງ ໃນໝູ່ພວກມີສິດປ່ອນບັດ ຊາວຜິວດຳ ລື່ນທ່ານ Trump ແຕ່ທ່ານກໍກ່າວວ່າ ຫົວເມືອງໃຫຍ່ໆ ນັບເປັນເວລາຫຼາຍປີມາແລ້ວ ແມ່ນບໍລິຫານງານໂດຍພວກນັກການເມືອງພັກເດໂມແຄຣັດ ແລະຜູ້ສະໝັກປະທານາທິບໍດີຂອງພັກດັ່ງ ກ່າວບອກປະຊາຊົນ ທີ່ອາໄສຢູ່ໃນເຂດເທດສະບານຕ່າງໆວ່າ “ເຂົາເຈົ້າຕ້ອງການຄະແນນສຽງຈາກປະຊາຊົນ ແລະເຂົາເຈົ້າກ່າວວ່າ “ພໍ້ກັນອີກ ໃນສີ່ປີຂ້າງໜ້າ ທ່ານນາງ Hillary Clinton ແມ່ນເປັນຕົວຢ່າງອັນນຶ່ງ ”